Caloria

La caloria (cal) és una unitat d'energia. Una caloria és la quantitat de calor necessària per a elevar en 1 °C un gram d'aigua. La unitat d'energia del Sistema Internacional és el joule (símbol: J).

1 cal = 4,184 J

Sovint s'utilitza també la quilocaloria o kilocaloria (kcal), que equival a 1.000 calories.

El contingut energètic del menjar també es mesura en calories, però, en aquest context, sovint una caloria equival a 1.000 calories de les utilitzades en Química o Física. En les etiquetes de molts productes alimentaris diferencien entre calories i Calories (amb C majúscula) de manera que una Caloria equival a una kilocaloria (kcal).

Metabolisme i calories 
Els éssers vius, com els éssers humans, necessiten energia per a poder sobreviure. Els organismes s'alimenten per a obtenir combustible i l'energia que els permeti desenvolupar les seves funcions vitals. L'energia consumida a través d'aliments i emprada per al metabolisme dels éssers vius s'anomena energia endosomàtica. Un adult en necessita entre 2.000 i 3.000 kilocalories (kcal) diàries, segons el seu pes, edat, sexe, tipus d'activitat (sedentarisme, quantitat i intensitat d'exercici físic, etc.) i circumstàncies ambientals (temperatura, etc.) i especials (embaràs, lactància, malaltia, estrès, etc.).
Els joves entre 11-14 anys necessiten entre 1.500 i 1.600 kcal al dia. Els joves entre 15-17 anys necessiten entre 1.600 a 1900 kcal al dia.

L'energia que els éssers vius necessiten i transformen es mesura en kilocalories. Tot i que, informalment, en camp de la nutrició es tendeix a emprar, per una qüestió d'alleugerir el llenguatge i pels ordres de magnitud que se solen usar, el terme Caloria (normalment escrit amb C majúscula) quan en realitat es tracta de kilocalories (=1000 calories). En documents formals, embalatges, etc. per a una major claredat també s'hi inclou l'equivalència en joules o kilojoules.

Les calories o energia que necessitem al llarg del dia la utilitzem en l'índex metabòlic, activitat física i situacions estressants, com per exemple un part, una malaltia o una intervenció quirúrgica.

Calories i nutrients 

En una dieta cal que hi hagi variació de nutrients. A excepció de l'aigua i alguns minerals (per exemple, la sal), tots els aliments tenen un nombre determinat de calories segons la seva composició. Cap aliment ni substància conté calories negatives. Els greixos, proteïnes, sucres i alcohol contenen quantitats diferents d'energia, és a dir, de calories. A excepció de l'alcohol, que només conté calories buides, tots ells són necessaris en una dieta sana, ja que cadascun, a més d'aportar energia, té funcions metabòliques diferents.

L'equivalència entre aquests nutrients i energia, en calories és la següent:
 1 gram d'aigua = 1 mil·lilitre d'aigua = 0 calories
 1 gram de proteïna = 4 quilocalories
 1 gram d'hidrats de carboni = 4 quilocalories
 1 mil·lilitre d'alcohol = 7 quilocalories
 1 gram de greix = 9 quilocalories

Hi ha també altres tipus de nutrients:

-Nutrients energètics, els glúcids i els lípids, proporcionen l'energia necessària.

-Nutrients estructurals, les proteïnes i alguns lípids, construïm les cèl·lules del cos.

-Nutrients reguladors, les vitamines, l'aigua i els minerals, són imprescindibles en una gran quantitat de processos bàsics de l'organisme, com ara el creixement, la dentició, la visió, la coagulació de la sang...

Altres mesures d'energia 
 Frigoria, és una unitat d'energia utilitzada en climatització, per a evitar el molest ús abundant de signes negatius, que equival a una caloria negativa:
 1 frigoria = -1 caloria
 Tèrmia, pràcticament en desús, és igual a 1.000.000 de calories o a 1 Mcal
 Kilowatt hora (kWh) i els seus derivats MWh, MW any s'usen habitualment en consum d'electricitat, centrals i transformadors.
 1 kWh = 860.421 kcalories
 Joule, és la unitat d'energia del Sistema Internacional:
 1 J = 0,2390 calories
 Esclau, és una unitat de mesura de l'energia exosomàtica que equival al consum anual d'energia endosomàtica d'una persona.
 Tona equivalent de petroli (TEP) = 41.840.000.000 joules = 11.622 kWh
 Tona equivalent de carbó (TEC) = 29.300.000.000 joules = 8.138,9 kWh

Referències

Enllaços externs 
  Tabella delle Calorie

Unitats d'energia
Nutrició